9.  การจัดการ

9.1 โครงสร้างการจัดการ

อำนาจหน้าที่ของคณะกรรมการบริษัท

  คณะกรรมการบริษัทฯ ได้แก่ ประธานกรรมการ กรรมการผู้จัดการ
  รองกรรมการและกรรมการทั้งหมด มีหน้าที่ให้คำปรึกษาและวางนโยบาย,
  กลยุทธ์และวิสัยทัศน์ต่างๆ ในการดำเนินกิจการของบริษัทฯ

  คณะกรรมการตรวจสอบ ที่ประชุมคณะกรรมการ บริษัทฯ ซีเอ็ดยูเคชั่น จำกัด (มหาชน) ครั้งที่
  6/2542 เมื่อวันที่ 22 ธันวาคม 2542 ได้มีมติแต่งตั้งคณะกรรมการตรวจสอบจำนวน 3 ท่าน
  โดยมีคุณสมบัติครบถ้วนตามที่ตลาดหลักทรัพย์ฯ กำหนดทุกประการ
  มีหน้าที่เสริมสร้างประสิทธิภาพในการดำเนินการ และการเพิ่มมูลค่าให้องค์กร
  ซึ่งจะก่อให้เกิดประสิทธิผลต่อ

1.  ความเชื่อมั่นและความน่าเชื่อถือของรายงานทางการเงินเพิ่มมากขึ้น

2.  ความระมัดระวังในการปฏิบัติหน้าที่ของคณะกรรมการบริษัทฯ ที่เพิ่มมากขึ้น
    โดยคณะกรรมการจะคำนึงถึงความรับผิดชอบของตนต่อ

-   การรายงานข้อมูลทางการเงิน

-   การเลือกใช้นโยบายทางบัญชีที่เหมาะสม

-   การบริหารทางการเงิน

-   ระบบการควบคุมภายใน และการตรวจสอบภายใน

-   การกำหนดกลยุทธ์ และนโยบายทางธุรกิจ

-   การปฏิบัติตามข้อกำหนด และกฎหมายที่เกี่ยวข้อง

-   การจัดการและการควบคุมความเสี่ยงทางธุรกิจ

3.  ปรับปรุงหน้าที่และกระบวนการ ของการตรวจสอบภายในและภายนอก
    และปรับปรุงให้การสื่อสารระหว่างคณะกรรมการ ฝ่ายตรวจสอบภายใน
    และผู้สอบบัญชีมีประสิทธิภาพมากขึ้น

9.2 การกำหนดจำนวนกรรมการสูงสุดและสัดส่วนกรรมการที่เป็นตัวแทนผู้ถือหุ้น

--ไม่มี-- โดยเป็นไปตามมติที่ประชุมใหญ่ผู้ถือหุ้น

คณะกรรมการอำนาจหน้าที่องค์ประกอบและแต่งตั้งคณะกรรมการบริษัท

  มีรายละเอียดดังต่อไปนี้ (อ้างถึงข้อบังคับของบริษัทฯ จดทะเบียนแก้ไขเมื่อวันที่ 27 พฤษภาคม
  2541 (เดิมจดทะเบียนวันที่ 14 มิถุนายน 2536 หมวดที่ 4 คณะกรรมการ ข้อ 15, ข้อ 28 ถึง
  ข้อ 30)

  (ข้อ 15) ในการลงคะแนนเสียงเลือกตั้งกรรมการ
  ให้นับว่าผู้ถือหุ้นมีคะแนนเสียงเท่ากับหนึ่งหุ้นต่อหนึ่งเสียง
  และผู้ถือหุ้นแต่ละคนจะต้องใช้คะแนนเสียงของตนที่มีอยู่ทั้งหมดเลือกตั้งบุคคลคนเดียวหรือหลายคนเป็นกรรมการก็ได้
  แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  บุคคลซึ่งได้รับคะแนนเสียงเห็นชอบสูงสุดตามลำดับลงมา
  เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงเลือกตั้งในครั้งนั้นให้เลือกโดยวิธีจับสลากเพื่อให้ได้จำนวนกรรมการที่จะพึงเลือกตั้งในครั้งนั้น
  (เป็นไปตามมาตรา 70 วรรค (1),(2) และ (3) แห่ง พระราชบัญญัติ บริษัทมหาชน จำกัด
  พ.ศ.2535)

  (ข้อ 28) ห้ามมิให้กรรมการประกอบกิจการ เข้าเป็นหุ้นส่วน หรือเข้าเป็นผู้ถือหุ้นในนิติบุคคลอื่น
  ที่มีสภาพอย่างเดียวกัน และเป็นการแข่งขันกับกิจการของบริษัท
  เว้นแต่จะแจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

  (ข้อ 29) กรรมการต้องแจ้งให้บริษัททราบโดยไม่ชักช้า หากมีส่วนได้เสียในสัญญาที่ทำกับบริษัท
  หรือถือหุ้น หรือหุ้นกู้เพิ่มขึ้นหรือลดลงในบริษัท หรือบริษัทในเครือ

  (ข้อ 30) กรรมการ 2 ท่าน
  ลงลายมือชื่อร่วมกันและประทับตราสำคัญของบริษัทจึงจะมีผลผูกพันกับบริษัทได้

  คณะกรรมการสามารถกำหนดชื่อกรรมการผู้มีอำนาจลงนามผูกพันพร้อมประทับตราสำคัญบริษัทฯ

9.3 ค่าตอบแทนผู้บริหาร

1. ค่าตอบแทนที่เป็นตัวเงิน สำหรับปี 2543

  ค่าตอบแทนกรรมการ ค่าเบี้ยประชุมและค่าบำเหน็จกรรมการรายปีให้กับคณะกรรมการของบริษัทฯ
  เป็นเงิน 0.588 ล้านบาท ค่าตอบแทนผู้บริหาร (6 ราย)
  เงินเดือนและโบนัสเป็นค่าตอบแทนให้กับผู้บริหารทั้งปีเป็นเงินทั้งสิ้น 9.05 ล้านบาท

2. ค่าตอบแทนอื่น

-ไม่มี-

  ตามมติที่ประชุมใหญ่สามัญผู้ถือหุ้น ครั้งที่ 1/2543 เมื่อวันที่ 28 เมษายน 2543
  มีมติเป็นเอกฉันท์ให้มีการจ่ายค่าบำเหน็จแก่กรรมการ ที่ดำรงตำแหน่ง ณ วันที่ 31 ธันวาคม
  2542 ท่านละ 30,000 บาท และสำหรับประธานกรรมการบริษัทฯ 40,000 บาท
  สำหรับผลการดำเนินงานปี 2542

9.4 การกำกับดูแลกิจการ

  ที่ผ่านมาคณะกรรมการบริษัทได้พิจารณาและให้ความสำคัญตามข้อพึงปฎิบัติที่ดีสำหรับกรรมการบริษัทจดทะเบียน
  ซึ่งเป็นไปตามแนวทางของตลาดหลักทรัพย์เกือบทุกข้อ

9.5 การควบคุมดูแลเรื่องการใช้ข้อมูลภายใน

บริษัทฯ มีนโยบาย และวิธีการดูแลผู้บริหารมิให้นำข้อมูลภายในของบริษัทไปใช้เพี่อประโยชน์ส่วนตน
รวมทั้งเพื่อการซื้อขายหลักทรัพย์โดยเฉพาะในช่วง 1
เดือนก่อนที่งบการเงินเผยแพร่ต่อสาธารณชนอย่างรัดกุม

6.  บุคลากร

พนักงานถัวเฉลี่ยในปี 2543 มีจำนวน 700 คน
ผลตอบแทนทั้งเงินเดือนโบนัสและเงินสมทบกองทุนเป็นจำนวนเงิน 100.82 ล้านบาท ( ปี 2542
มีจำนวนพนักงาน 586 คน ค่าใช้จ่ายรวม 80.29 ล้านบาท)

นโยบายในการพัฒนาพนักงาน 

  บริษัทฯ
  มีนโยบายในการเพิ่มศักยภาพและประสิทธิภาพของบุคลากรขึ้นมาอย่างต่อเนื่องเพื่อให้มีความสามารถแข่งขัน
  และรับมือกับวิทยาการใหม่ ๆ ที่พัฒนาเปลี่ยนแปลงตลอดเวลา
  จึงจัดให้มีการอบรมภายในองค์การโดยแบ่งตามหลักสูตรต่าง ๆ ที่เหมาะสมกับตำแหน่ง,
  มาตรฐานวิชาชีพ หรือตามเป้าหมายและวัตถุประสงค์ของหน่วยงานย่อย
  รวมทั้งมีการส่งบุคลากรเข้าฝึกอบรมกับองค์กรภายนอก ทั้งในประเทศและต่างประเทศ